Κανονισμός (ΕΚ) αριθ. 53/2004 της Επιτροπής

της 12ης Ιανουαρίου 2004

για τροποποίηση του κανονισμού (ΕΚ) αριθ. 747/2001 του Συμβουλίου όσον αφορά τις κοινοτικές δασμολογικές ποσοστώσεις και ποσότητες αναφοράς για ορισμένα αγροτικά προϊόντα καταγωγής Αιγύπτου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 747/2001 του Συμβουλίου, της 9ης Απριλίου 2001, περί διαχειρίσεως κοινοτικών δασμολογικών ποσοστώσεων και ποσοτήτων αναφοράς για προϊόντα δυνάμενα να υπαχθούν σε προτιμήσεις βάσει των συμφωνιών με ορισμένες Μεσογειακές χώρες, και περί καταργήσεως των κανονισμών (ΕΚ) αριθ. 1981/94 και (ΕΚ) αριθ. 934/95(1), της Επιτροπής και ιδίως το άρθρο 5 παράγραφος 1 στοιχείο β),

Εκτιμώντας τα ακόλουθα:

(1) Εν αναμονή της ολοκλήρωσης της διαδικασίας που είναι απαραίτητη για την κύρωση και την έναρξη ισχύος της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, που υπεγράφη στις 25 Ιουνίου 2001, μια συμφωνία υπό τη μορφή ανταλλαγής επιστολών όσον αφορά την προσωρινή εφαρμογή των εμπορικών και των συναφών με το εμπόριο διατάξεων της ευρωμεσογειακής συμφωνίας σύνδεσης, που εφεξής καλείται "ενδιάμεση συμφωνία" συνήφθη στις 19 Δεκεμβρίου 2003. Η ενδιάμεση συμφωνία εφαρμόζεται από την 1η Ιανουαρίου 2004.

(2) Η ενδιάμεση συμφωνία θα αντικαταστήσει τις συναφείς διατάξεις της συμφωνίας συνεργασίας που υπεγράφη μεταξύ της Ευρωπαϊκής Οικονομικής Κοινότητας και της Αραβικής Δημοκρατίας της Αιγύπτου στις 18 Ιανουαρίου 1977(2) και της συμφωνίας μεταξύ των κρατών μελών της Ευρωπαϊκής Κοινότητας Άνθρακα και Χάλυβα και της Αραβικής Δημοκρατίας της Αιγύπτου που υπεγράφη στις Βρυξέλλες στις 18 Ιανουαρίου 1977(3).

(3) Στην ενδιάμεση συμφωνία, χορηγούνται δασμολογικές παραχωρήσεις μηδενικού δασμού εντός του πλαισίου δασμολογικών ποσοστώσεων, όσον αφορά τις εισαγωγές στην Κοινότητα ορισμένων αγροτικών προϊόντων καταγωγής Αιγύπτου.

(4) Για ορισμένα αγροτικά προϊόντα για τα οποία οι δασμολογικές παραχωρήσεις βάσει της συμφωνίας συνεργασίας έχουν τεθεί σε εφαρμογή εντός ποσοτήτων αναφοράς, η προσωρινή συμφωνία προβλέπει τη δασμολογική απαλλαγή στο πλαίσιο των δασμολογικών ποσοστώσεων ή την απαλλαγή από δασμούς για απεριόριστες ποσότητες.

(5) Για τη εφαρμογή των δασμολογικών παραχωρήσεων που προβλέπονται στην προσωρινή συμφωνία, είναι απαραίτητο να αντικατασταθεί το παράρτημα στον κανονισμό (ΕΚ) αριθ. 747/2001 που αφορά δασμολογικές ποσοστώσεις και ποσότητες αναφοράς για προϊόντα καταγωγής Αιγύπτου.

(6) Σύμφωνα με την ενδιάμεση συμφωνία, οι όγκοι των δασμολογικών ποσοστώσεων για ορισμένα προϊόντα, από το δεύτερο έτος εφαρμογής, αυξάνονται ετησίως κατά 3 % του όγκου του προηγούμενου έτους και οι όγκοι δασμολογικών ποσοστώσεων για άλλα προϊόντα ορίζονται συγκεκριμένα για το πρώτο έως το τρίτο έτος εφαρμογής και ακολούθως.

(7) Συνεπώς ο κανονισμός (ΕΚ) αριθ. 747/2001 θα πρέπει να τροποποιηθεί ανάλογα.

(8) Για τον υπολογισμό των δασμολογικών ποσοστώσεων για το έτος κατά το πρώτο έτος εφαρμογής, ορίζεται στην ενδιάμεση συμφωνία ότι ο όγκος των δασμολογικών ποσοστώσεων, για τις οποίες η περίοδος ποσοστώσεων αρχίζει πριν από την ημερομηνία ενάρξεως ισχύος της ενδιάμεσης συμφωνίας, θα πρέπει να μειωθεί αναλογικά προς το τμήμα της περιόδου που μεσολάβησε πριν από την εν λόγω ημερομηνία.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα IV του κανονισμού (ΕΚ) αριθ. 747/2001 αντικαθίσταται από το κείμενο του παραρτήματος του παρόντος κανονισμού.

Άρθρο 2

Για το πρώτο έτος εφαρμογής, οι όγκοι των κοινοτικών δασμολογικών ποσοστώσεων με αύξοντα αριθμό 09.1704, 09.1706, 09.1707, 09.1711, 091713, 09.1714, 09.1717, 09.1721 και 09.1725, για τις οποίες η περίοδος ποσοστώσεων αρχίζει πριν από την ημερομηνία ενάρξεως ισχύος της ενδιάμεσης συμφωνίας, μειώνονται αναλογικά κατά το τμήμα της περιόδου που μεσολάβησε πριν από την εν λόγω ημερομηνία.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Ιανουαρίου 2004.

Για την Επιτροπή

Frederik Bolkestein

Μέλος της Επιτροπής

(1) ΕΕ L 109 της 19.4.2001, σ. 2· κανονισμός όπως τροποποιήθηκε τελευταία από τον κανονισμό (ΕΚ) αριθ. 37/2004 (ΕΕ L 6 της 10.1.2004, σ. 3).

(2) ΕΕ L 266 της 27.9.1978, σ. 2.

(3) ΕΕ L 316 της 12.12.1979, σ. 2.

ΠΑΡΑΡΤΗΜΑ

"ΠΑΡΑΡΤΗΜΑ IV

AΙΓΥΠΤΟΣ

Με την επιφύλαξη των κανόνων για την ερμηνεία της συνδυασμένης ονοματολογίας, το κείμενο για την περιγραφή των εμπορευμάτων πρέπει να θεωρείται ότι έχει μόνον ενδεικτική αξία, δεδομένου ότι το προτιμησιακό καθεστώς καθορίζεται, στο πλαίσιο του παρόντος παραρτήματος βάσει των κωδικών ΣΟ που υπάρχουν κατά τον χρόνο έκδοσης του παρόντος κανονισμού. Όταν ένα "ex" προηγείται των κωδικών ΣΟ, το προτιμησιακό καθεστώς καθορίζεται με εφαρμογή του κωδικού ΣΟ και της αντίστοιχης περιγραφής από κοινού.

Δασμολογικές ποσοστώσεις

>ΘΕΣΗ ΠΙΝΑΚΑ>"